تاریخین چوخ گیزلی شایعه لریندن.
ناصر مرقاتی
بو قارا وللی 1376 نجی ایلده یازیلیب. سانیرام بیر یول یاییلمیش اولسون.
(ناصر مرقاتی / مردادین 14/ 1390)
ناصر مرقاتی
تاریخین چوخ گیزلین شایعه لرینندن.
دئییللر قوچ کوراوغلو اؤز شعر کتابین یازیب قورتاراندان سورا، بیر پارا مقدمه یازدیرانلار کیمی، ایسته دی کی باش بولنلردن، سؤز صرافلاریندان، درین معنا خیریدارلاریندان، اهل حاللاردان بیری بلکه ده بیر نئچهسی اونون شعر کتابینا، باشسؤز (مقدمه) یازسین. بوخبری ائشیدن عاشیق جنون سازین گؤتوروب "سفره چیخدیم" دییه اکیلمیشدی. هالای پوزان کور اوغلونون بیغ لارینین چیلله سیندن توپ داغیدان قیلینجینین کسمه سیندن دلی حسن ایسه کور اوغلونون نعره سیندن "قورخورام" دئییب، بویون قارچیرتمیشدیلار. بللی احمد و باشقا دلیلرین هر بیریده آیری ـ آیری ماهانالار گتیرمهیه معروض قالمیشدیلار. اؤزگه دیارلاردان دا سئر فیلیپ سیدنی، بلینسکی و ساموئل جانسون کیمی آدلیم ادب عالیملری واختلارینین اولمامازلیغیندان عذر ایسته میشلر. ایشی بئله گؤرن قوچ کور اوغلو اؤنجه ایستهدی کی شعر کتابینی مقدمه یازمادن تاپشیرسین ناشیرین الینه، آنجاق حئییفسیلندی آخی بو زنگینلیکده کتابی نئجه مقدمه سیز بوراخسین؟ بیر یاندان دا کتابین ناشری استانبولدان چانلی بئله تلفن ائلهدی کی "مبادا ـ مبادا کتاب مقدمه سیز بوراخیلسین. ائله اونا گؤره ده قوچ کوراوغلو بئله قراره گلدی کی اؤزو، اؤز دفتر اشعارینا و شرح اسفارینا "کوراوغلو واری" بیر مقدمه یازسین. قوچ کور اوغلو میصری قلینجین اوجون مورککّبه باتیریب بئله یازدی:
دامدی اورهییمه عشقین قطرهسی
یوکسلدی سینمندن ملک لر سسی
دیلیمدن آخمادا داوود نغمهسی
کلمهنی کلمهیه جالییان منم
عورفان بادهسینی دولدوروب ایچن
عشقین یئدی شهرین دولانیب گئچن
"کرمم اصلینی بدلدن سئچن" (1)
هونر عوممانینی آرییان منم
شعرین مئیدانیندا قیها چکرم
اسکی شاعرلره دربست نؤکرم
یئنی شاعرلری قیریب تؤکرم
"لش لشین اوستونه قالییان منم" (2)
فضلین باخچاسیندا بیر گول دستهسی
ادب مئیدانینین دوشگون خستهسی
کوراوغلویام شعر و قلم اوستاسی
هونر خزینهسین تالییان منم .
الاحقر:
قوچلار قوچو قوچ کوراوغلو
ـــــــــــــــــــــــــــــــــــــــــــــــــــــــــــــــــ
(1) – بئله نظریمهگلیر بو میصراعنی بیر یئرده گؤرموشوم، آنجاق کیمدن اولدوغون بیلمیرم.
(2) – بو میصراع کوراوغلونون شعریندن آلینیبدیر.
azb_Arab prs_Arab azb_Arab pes_Arab prs_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab ckb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab ara_Arab azb_Arab snd_Arab azb_Arab azb_Arab